 WINNIE ONYANDO Na RICHARD MUNGUTI ‘NYOTA’ ya Mhubiri Ezekiel Odero sasa imezimwa na serikali, baada ya kanisa lake la Newlife Center kuwa miongoni mwa matano ambayo usajili wayo umefutwa. Pasta Odero anayefahamika zaidi kwa ‘kusomea’ watu ‘nyota’, sasa atapambana kortini kuzuia nyota yake isizimwe kabisa. Tangazo la Msajili wa Mashirika, Bi Maria Nyariki kwenye Gazeti Rasmi la Serikali lililotolewa jana, Agosti 18,2023 limeorodhesha pia Goodnews International Ministries linalomilikiwa na mhubiri tata Paul Mackenzie, Theophilus Church, Helicopter of Christ Church, Royal Park Home Owners Estate Association Lang’ata na Kings Outreach Church kama makanisa na mashiriki yaliyopigwa marufuku kuhudumu. Kanisa la Helicopter linamilikiwa na mhubiri Thomas Wahome, Kings Outreach linahusishwa na mhubiri Dkt David Owuor wa Repentance and Holiness Church nalo Theophilus Church linahusishwa na mhubiri John Githiri. Uamuzi wa kufuta usajili wa makanisa hayo ulitekelezwa chini ya mamlaka ya Kifungu cha 12(1) cha Sheria ya Mashirika.Mhubiri Odero na mwenzake Mackenzie wamekuwa wakimulikwa na serikali kutokana na mafunzo yao tata. Hadi sasa, Mackenzie anazuiliwa kufuatia vifo vya zaidi ya watu 400 ambao miili yao ilifukuliwa kwenye makaburi ya msitu wa Shakahola, Kaunti ya Kilifi. Mazungumzo mapana kuhusu udhibiti wa makanisa yalishika kasi baada ya kukamatwa kwa mhubiri Makenzie. Mnamo Mei, mhubiri Odero alichukua hatua za kisheria kumzuia Msajili wa Mashirika kufutilia mbali usajili wa kanisa lake. Hayo yalitokana na madai kuwa kanisa hilo halikuwa likiwasilisha ripoti zake za kifedha kufuatia uchunguzi wa Mamlaka ya Ushuru nchini (KRA). Awali, Msajili wa Mashirika alikuwa ametuma barua kwa Mchungaji Odero, ili keuleza ni kwa nini usajili wa kanisa lake haufai kufutwa. Akiwakilishwa na wakili wake, Danstan Omari, Bw Odero alidai kuwa juhudi zao za kuwasilisha stakabadhi kuhusu kanisa lake yalizuiwa kwa kuwa faili yao haikupatikana katika afisi ya msajili. Alisisitiza kuwa Msajili wa Mashirika alitoa barua ya Aprili 13 iliyotumwa kwa Mchungaji Odero akimwarifu kuwasilisha stakabadhi zake za mapato ya mwaka kuanzia 2012 hadi 2022. Mnamo Mei, Mahakama Kuu mjini Mombasa ilikataa kufungua zaidi ya akaunti 35 zinazomilikiwa na kanisa lake la New Life Prayer Centre. Aidha, mwezi huo huo, polisi wa kupambana na ugaidi (ATPU) waliingilia kanisa la mhubiri Odero na kutwaa vifaa vyake vya mawasiliano, hifadhi za data za kompyuta, “maji ya uzima” na vitambaa katika kanisa la New Life Center. Mnamo 2015, serikali ya Kenya ilianzisha kanuni za kudhibiti makanisa, ambazo ziliwataka viongozi wa kidini kuwasilisha vyeti vya maadili mema na vyeti vya mafunzo ya kidini. Jana Ijumaa, punde baada ya tangazo hilo, Bw Omari alienda mahakamani kupinga hatua hiyo, akisema hatua ya kufuta kanisa hilo ni kuwazuia waumini milioni 2 kunufaika na “chakula cha kiroho”. Wakili huyo alidai kwamba serikali imekuwa ikifanya juu chini kumhusisha Pasta Ezekiel na genge la walanguzi wa viungo vya binadamu, ugaidi pamoja na mauaji yaliyotokea msituni Shakahola. Bw Omari alieleza mahakama masaibu mengi yaliyomkumba Pasta Odero “lakini kwa yote alishinda” wala “jaribu hili la mwisho ni la kufungwa kwa kanisa hilo na si kitu.” Mahakama ilielezwa kuwa faili ya kanisa hilo katika afisi ya msajili wa vyama ilitoweka tangu Mei 19, 2023. Pia mahakama ilielezwa msajili alikataa kufungua faili nyingine. Kwa jumla Omari alisema ni serikali ndiyo imekuwa ikimhangaisha Pasta Odero na anaomba mahakama kuu iingilie kati na kuamuru kanisa hilo la New Life lisajiliwe tena. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  